b'\n_START_ARTICLE_\nDhar\n_START_SECTION_\nSuperf\xc3\xadcie i poblaci\xc3\xb3\n_START_PARAGRAPH_\nLa superf\xc3\xadcie era (1881) de 1507\xc2\xa0km\xc2\xb2 i la poblaci\xc3\xb3 de 149.244 habitants. El 1901 la superf\xc3\xadcie era de 4597\xc2\xa0km\xc2\xb2 per\xc3\xb2 852\xc2\xa0km\xc2\xb2 eren de territoris tinguts per thakurs garantits i 3745\xc2\xa0km\xc2\xb2 terres khalsa (domini directe); la poblaci\xc3\xb3 el 1891 era de 169.474 habitants i el 1901 de 142.115 habitants. Les dues ciutats principals eren Dhar (ciutat) amb 17.792 habitants el 1901, i Kukshi (5.402 habitants) i hi havia tamb\xc3\xa9 514 pobles. La poblaci\xc3\xb3 el 1931 era de 243.430 habitants.\n_START_SECTION_\nGeografia\n_START_PARAGRAPH_\nEl principal riu de l\'estat era el Chamla, afluent del Chambal. Rius menors eren el Maun, Karum i Bangui. Quant a muntanyes, les Vindhya arribaven a l\'estat a una altura mitjana de 500 metres a la zona de la vall del Narbada al sud.\n_START_SECTION_\nHist\xc3\xb2ria\n_START_PARAGRAPH_\nDhar i Ujjain van ser capitals en alguns moments de Malwa. Els rajputs puars segons la tradici\xc3\xb3 haurien governat milers d\'anys. Vikramaditya el m\xc3\xadtic rei de Malwa (vers 100 aC) seria el suposat ancestre dels rages de Dhar. Un altre suposat ancestre fou el rajput Paramara de Malwa Raja Bhoj (vers 1000-1050) que hauria traslladat la capital d\'Ujjain a Dhar; els paramara van governar del segle IX al XIII. El poder dels puars hauria entrat en decad\xc3\xa8ncia vers el 500 davant l\'ascens d\'altres dinasties rajputs, o al segle\xc2\xa0XIV, davant els musulmans, i en algun moment la dinastia hauria emigrat cap a Poona a D\xc3\xa8can, per\xc3\xb2 aquest per\xc3\xadode no t\xc3\xa9 prou dades per establir els fets amb seguretat._NEWLINE_La hist\xc3\xb2ria escrita comen\xc3\xa7a amb l\'arribada dels musulmans al segle\xc2\xa0XIV i la consolidaci\xc3\xb3 del seu poder a Malwa al final del segle. El 1398 Dilawan Khan fou nomenat governador-virrei de Malwa per compte dels sultans de Delhi i a la seva mort el va succeir el seu fill. Fou aquest el que va traslladar la capital de Dhar a Mandu. Al segle\xc2\xa0XVI, en temps d\'Akbar el Gran, Dhar va caure en el seu poder (1560) esdevenint capital d\'un inahal del sarkar de Mandu a la suba de Malwa (1567) i va romandre en aquesta posici\xc3\xb3 subordinada fins al temps dels marathes al comen\xc3\xa7ament del segle\xc2\xa0XVIII. _NEWLINE_Els marathes van creuar el Narbada per primer cop el 1690 i van saquejar Dhar i la comarca de Dharampuri. Altres atacs marathes van seguir en endavant. Els rajputs puars que havien emigrat al D\xc3\xa8can, van servir amb Sivaji Rao, el sobir\xc3\xa0 maratha, i els seus successors. El 1723 el Nizam al-Mulk va renunciar al govern de Malwa i el va succeir Girdhar Bahadur que es va enfrontar als marathes amb energia. Un dels puars, Udaji Rao I Puar, comandant de la gu\xc3\xa0rdia del raja de Satara, Sahu, va aconseguir aquest any 1723 establir-se a Dhar per\xc3\xb2 en fou expulsat a l\'arribada de Girdhar Bahadur poc despr\xc3\xa9s. El 1279 i 1730 amb el suport maratha va aconseguir derrotar a Girdhar Nahadur i al seu successor Daya Bahadur i es va tornar a establir a Dhar. Va morir el 1742, i el va succeir Anand Rao I Puar que entre 1742 i 1749 va rebre un sanad del peshwa Baji Rao que el confirmava en el feu de Dhar. Anand va morir el 1749 i el va succeir el seu fill Jaswant Rao que va morir el 1761 a la desastrosa de batalla de Panipat entre els marathes i Ahmad Sha Durrani. El va succeir el seu fill menor Khande Rao sota reg\xc3\xa8ncia del braman de D\xc3\xa8can Madho Rao Orekar. El poder de l\'estat va comen\xc3\xa7ar a declinar. El 1774 el peshwa maratha Raghuba va enviar a la seva esposa Anandi Bai a Dhar per seguretat i el territori del principat fou assolat pels enemics de Raghuba, que nom\xc3\xa9s es van aturar quan Anandi Bai i el seu jove fill Baji Rao (que despr\xc3\xa9s fou peshwa) es van rendir. Khande Rao va morir el 1782 i el va succeir el seu fill Anand Rao II. _NEWLINE_Davant l\'intent del nou raja de portar directament els afers contra els desitjos del regent Madho Rao Orekar, aquest es va aliar a Sindhia de Gwalior i Holkar d\'Indore que van atacar l\'estat i el primer en va ocupar una bona part. Dhar fou preservat de la destrucci\xc3\xb3 merc\xc3\xa8s a la brillant defensa de Dhar feta per la rani Mina Bai (1807-1810) v\xc3\xaddua d\'Anand Rao II Puar (1782-1807) i mare adoptiva del raja Ramchandra Rao I Puar, el cinqu\xc3\xa8 raja despr\xc3\xa9s del fundador. Aquesta defensa va salvar el principat per\xc3\xb2 no va evitar perdre els districtes periferics. Ramchandra Rao I va morir el 1810 amb 3 anys i el va succeir Ramchandra Rao II Puar que va fer front als atacs dels pindaris, i el gener del 1819 va signar el tractat amb els brit\xc3\xa0nics que el posava sota el seu control, havent de pagar un tribut de 1965 lliures pel manteniment del Malwa Bhil Corps. En aquest moment l\'estat estava format nom\xc3\xa9s per la capital i els territoris a l\'entorn amb uns ingressos estimats de 25000 r\xc3\xbapies. Pel tractat de 1819 li foren retornats els districtes de Berasia o Badnawar._NEWLINE_Va morir el 1833 i el va succeir el seu fill adoptiu Jaswant Rao (d\'una branca col\xc2\xb7lateral), mort el 1857 de c\xc3\xb2lera i succe\xc3\xaft pel seu germanastre i fill adoptiu Anand Rao III, menor d\'edat (13 anys), que el va perdre el 1858 per haver donat suport el govern de l\'estat a la revolta dels sipais per\xc3\xb2 el va recuperar el 21 de novembre de 1864 excepte el districte de Bairasia, que fou concedit a Sekandar Begum de Bhopal. El 1877 va rebre el t\xc3\xadtol personal de maharaja i salutaci\xc3\xb3 de 15 canonades. Va morir el 1898 i el va succeir el seu fill adoptiu Udaji Rao II, menor d\'edat (12 anys) sota supervisi\xc3\xb3 de l\'agent pol\xc3\xadtic fins a la majoria. El 1918 el raja va rebre el t\xc3\xadtol de maharaj\xc3\xa0 hereditari. El 1948 va accedir a l\'\xc3\x8dndia.\n_START_SECTION_\nMoneda, segells\n_START_PARAGRAPH_\nDhar no va tenir mai moneda de plata per\xc3\xb2 fins al 1887 es van encunyar monedes de coure, que foren substitu\xc3\xafdes en aquest any per la monedes de l\'\xc3\x8dndia Brit\xc3\xa0nica per\xc3\xb2 amb l\'afegit "Dhar State". El 1895 la r\xc3\xbapia brit\xc3\xa0nica fou declarada l\'\xc3\xbanica legal._NEWLINE_Segells de diverses classes es van emetre entre 1920 i 1947. Quasi tots porten la imatge del maharaj\xc3\xa0. Els estats feudataris utilutzaven segells sobrecarregats i es coneixen segells de Multhan, Dotria, Bakhtgarh, Bidwal, Kathodia, Bara Barkhera, Bharad Pura, Kali Baodi, Garhi o Pipalda i Tirla, i sobrec\xc3\xa0rrega general "bhumia" i "taluka". Kod va utilitzar segells no sobrecarregats emesos per "kamasdar thikana Kod".\n_START_SECTION_\nEx\xc3\xa8rcit\n_START_PARAGRAPH_\nL\'ex\xc3\xa8rcit el 1881 el formaven 276 cavallers, 800 infants (incloent policies) i 21 artillers. El 1901 hi havia una for\xc3\xa7a de regulars i irregulars de 53 cavallers, 200 infants i 19 artillers (amb 5 canons), i 245 irregulars generalment en feines de policia; hi havia tamb\xc3\xa9 317 policies regulars i 895 policies rurals (chaukidars).\n_START_SECTION_\nBandera i escut\n_START_PARAGRAPH_\nLa bandera portava el nom de Jarpataka (Camp daurat) i era biforcada formada per dos quasi triangles, el superior vermell i l\'inferior groc._NEWLINE_L\'estendart reial era daurat rectangular amb inscripci\xc3\xb3 en roig al centre en s\xc3\xa0nscrit: Puar Bina Dhar Nahin (Nom\xc3\xa9s pels puars de Dhar)._NEWLINE_L\'escut \xc3\xa9s d\'or amb una \xc3\xa0liga o garuda alat de sable portant una cobra natural a la pota dreta; en cap, de gules, un cap de lle\xc3\xb3 entre dues ales desplegades. Damunt l\'escut un elm amb lambrequins or i sable, i com a cresta una flama entre ales de gules; Suports: Elefants. Sota una cinta amb el lema: "Shri Rajna Dharya no Rashtarbho Pakshepya" (Lord ofun Dhar state) i "Sansthan kile Dhar" (Estat del Fort de Dhar). Lambrequins: Or and sable._NEWLINE_El cap de l\'escut presenta a vegades un castell amb dues torres i als costats el que serien camins foirmat per una mena d\'estels (4,3,4 a l\'esquerra i 4,3,4 a la dreta).'